COM7ผนึก”โซนี่ไทย”เอาใจคอเกม ส่งเครื่องเล่นPlayStationวางขายร้านBanana 25สาขาทั่วประเทศ
COM7 ผนึก "โซนี่ไทย" เอาใจคอเกม ส่ง PlayStation วางขายร้าน Banana 25 สาขาทั่วประเทศภายในเดือนนี้ หวังขยายฐานลูกค้ากลุ่มใหม่
19 ธ.ค. 2560

นายสุระ คณิตทวีกุล ประธานเจ้าหน้าที่บริหาร บริษัท คอมเซเว่น จำกัด (มหาชน) หรือ COM7 เปิดเผยว่า บริษัทเปิดเกมรุกตลาดเกมมิ่งเมืองไทย จับมือค่ายดังยักษ์ใหญ่ บริษัท โซนี่ ไทย จำกัด ผู้นำในตลาดเกมที่ครบวงจรในเรื่องสินค้าและบริการหลังการขาย นำเครื่องเกมคอนโซล PlayStation เสริมพอร์ตสินค้ากลุ่มไลฟ์สไตล์
รวมถึงขยายฐานลูกค้ากลุ่มใหม่เพิ่มเติมโดยจะเริ่มวางจำหน่ายในร้าน Banana จำนวน 25 สาขาทั่วประเทศภายในเดือนนี้ เอาใจคอเกมอย่างสมบูรณ์แบบ และสามารถตอบสนองทุกความต้องการของนักเล่นเกมในเมืองไทยอย่างแท้จริง และในอนาคต อาจขยายตลาดเกมในร้าน Banana เพิ่มเติมอีก
สำหรับภาพรวมตลาดเกมมิ่งและคอลโซลในประเทศไทยปัจจุบันมีอัตราการเติบโตแบบก้าวกระโดดจากปีที่แล้วเนื่องจากมีราคาที่ผู้บริโภคเข้าถึงได้มากขึ้น และจากทิศทางยอดขายเครื่องคอมพิวเตอร์พีซีประกอบ รวมถึง ผลิตภัณฑ์ที่เกี่ยวกับเกมมิ่ง ทั้งเมาส์ คีย์บอร์ด และหูฟังสำหรับนักเล่นเกม ได้รับการตอบรับจากลูกค้าเพิ่มขึ้น การจับมือกับบริษัท โซนี่ ไทย จำกัด ครั้งนี้ นับเป็นโอกาสสำคัญในการเพิ่มช่องทางการขายในร้าน Banana จับกลุ่มลูกค้าเกมคอนโซล
ทั้งนี้บริษัทหวังให้ Banana เป็นช่องทางกระตุ้นตลาดเกมมิ่งให้เติบโตขึ้นอีก จากจุดแข็งของ COM7 ที่มีความเชี่ยวชาญในธุรกิจไอทีมานานกว่า 20 ปี มีสาขาภายใต้การบริหารงานของบริษัทฯ ราว 400 สาขาครอบคลุมทั่วประเทศ และมีสินค้าไอทีตอบสนองความต้องการลูกค้าแทบทุกกลุ่ม
โดยปัจจุบัน Com7 มีร้าน Banana ทั่วประเทศจำนวนประมาณ 167 สาขา สำหรับ 25 สาขาแรกที่จะประเดิมจำหน่ายเครื่องเกมคอนโซล PlayStation ลูกค้าจะได้รับข้อเสนอสุดพิเศษ ส่งท้ายปีสำหรับคอเกมที่ไม่ควรพลาด
“วันนี้ COM7 จับมือกับโซนี่ ไทย  นับเป็นโอกาสที่จะเพิ่มยอดขายได้เพิ่มขึ้น เนื่องจากบริษัทฯ ไม่ต้องมีการลงทุนเพิ่มเติมอีก และเป็นสินค้าไลฟ์สไตล์ที่ได้รับความนิยมอย่างมากในปัจจุบัน มีคนเล่นเกมเพิ่มขึ้น โดยเฉพาะการมองหาเกมที่เป็นลิขสิทธิ์ โดยราคาเริ่มต้นของเครื่องเกมคอนโซล PlayStation ที่จำหน่ายอยู่มีราคาเฉลี่ยตั้งแต่ 12,000 บาท ไปจนถึง 40,000 บาท
และต่อไป COM7 จะไม่ได้ขายแต่เครื่อง โอกาสจะขายแผ่นเกม ซึ่งจัดจำหน่ายโดย NGIN และอุปกรณ์เสริมต่างๆ ก็มี ทำให้ร้าน Banana ครบวงจร สามารถขยายฐานลูกค้าใหม่ๆ เข้ามา และนับเป็นครั้งแรกของ PlayStation ที่เข้ามารุกตลาดเกมในร้านค้าปลีกไอที
โดยมี COM7 เป็นพันธมิตรหลักคนสำคัญ จากปกติจะจำหน่ายสินค้ากลุ่มดังกล่าวในร้านเกม  Stand Alone ทั่วไป การร่วมมือกันครั้งนี้ จึงนับเป็นผลดีทั้งสองฝ่าย ในการขยายตลาดและเติบโตอย่างแข็งแกร่งในอนาคต” นายสุระกล่าว